Page:Gospel of Saint John in West-Saxon.djvu/147

, 35] 28. Æfter ðyson, þā sē Hǣlend wiste þæt ealle ðing wǣron geendode, þæt þæt hālige gewrit wǣre gefylled, þā cwæð hē, Mē þyrst.

29. Đā stōd ān fæt full ecedes; hī bewundon āne spyngan mid ysopo, sēo wæs full ecedes, and setton tō his mūðe.

30. Þā sē Hǣlend onfeng þæs ecedes, ðā cwæð hē, Hyt ys geendod: and hē āhylde his hēafod, and āgef his gāst.

31. Đā Iudeas bǣdon Pilatum þæt man forbrǣce hyra sceancan, and lēte hī nyðer, for þām þe hit was gegearcungdæg, þæt þā līchaman ne wunodon on rōde on restedæge; - sē dæg was mǣre restedæg.

32. Đā cōmon þā cempan, and brǣcon ðæs forman sceancan, [and ðæs ōðres,] þe mid him āhangen wæs.

33. Þā hī tō þām Hǣlende cōmon, and gesāwon þæt hē dēad wæs, ne brǣcon hī nā his sceancan;

34. ac ān þǣra cempena geopenode his sīdan mid spere, and hrædlīce þār flēow blōd ūt and wæter.

35. And sē ðe hit geseah cȳðde gewitnesse, and